กรุงไทยเปิดบริการเบิกสินเชื่อผ่านไปรษณีย์
ธนาคารกรุงไทย จับมือไปรษณีย์ไทย ให้ลูกค้าแฟ็กเตอริงส่งเอกสารขอเบิกสินเชื่อผ่านไปรษณีย์ทั่วประเทศฟรี ได้รับเงินสินเชื่อภายใน 24 ชั่วโมง
21 เม.ย. 2559

ธนาคารกรุงไทย จับมือไปรษณีย์ไทย ให้ลูกค้าแฟ็กเตอริงส่งเอกสารขอเบิกสินเชื่อผ่านไปรษณีย์ทั่วประเทศฟรี ได้รับเงินสินเชื่อภายใน 24 ชั่วโมง 
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย ลงนามความร่วมมือกับ นางสมร เทิดธรรมพิบูล กรรมการผู้จัดการใหญ่ บริษัทไปรษณีย์ไทย ในการร่วมกันขยายช่องทางการให้บริการสินเชื่อกรุงไทยแฟ็กเตอริงผ่านไปรษณีย์ เป็นธนาคารแห่งแรกที่อำนวยความสะดวกให้ลูกค้าที่ได้รับอนุมัติสินเชื่อแล้ว สามารถส่งเอกสารทางการค้า เพื่อขอเบิกใช้วงเงิน ณ ที่ทำการไปรษณีย์ทั่วประเทศ โดยไม่ต้องเสียค่าใช้จ่ายในการจัดส่ง โดยไปรษณีย์จะจัดส่งเอกสารให้ลูกค้าในทุกพื้นที่ทั่วประเทศถึงธนาคาร ภายใน 24 ชั่วโมง ขณะเดียวกันธนาคารกรุงไทยจะเบิกเงินสินเชื่อให้ลูกค้าใช้ได้ในทันทีภายใน 24 ชั่วโมง เมื่อได้รับเอกสารครบถ้วน 
นายทรงพล กล่าวว่า สินเชื่อกรุงไทยแฟ็กเตอริง เป็นสินเชื่อระยะสั้นไม่ต้องใช้หลักประกัน สำหรับผู้ประกอบการใช้เป็นเงินทุนหมุนเวียนในกิจการ โดยธนาคารรับซื้อหรือรับโอนสิทธิลูกหนี้การค้า ในอัตราสูงสุด 90% ของมูลค่าสินค้าที่ลูกค้าส่งมอบสินค้าหรือบริการเรียบร้อยแล้ว และอยู่ระหว่างรอเรียกเก็บเงินตามระยะเวลาการให้เครดิตทางการค้า เป็นการเสริมสภาพคล่อง เพิ่มความคล่องตัวให้กับกลุ่มผู้ประกอบการธุรกิจเอสเอ็มอีมากยิ่งขึ้น โดยในปีนี้ธนาคารตั้งเป้ายอดสินเชื่อธุรกิจแฟ็กเตอริง จำนวน 2 หมื่นล้านบาท และขยายส่วนแบ่งการตลาดเป็นอันดับ 2 ภายในปี 2560
นางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย กล่าวว่า ไปรษณีย์ไทย พร้อมให้บริการจัดส่งเอกสารในการขอเบิกใช้วงเงินสินเชื่อกรุงไทยแฟ็กเตอริงด้วยบริการธุรกิจตอบรับ EMS ในประเทศ ครอบคลุมทุกพื้นที่ทั่วประเทศไทย นอกจากนี้ ผู้ใช้บริการสามารถตรวจสอบสถานะการฝากส่งเอกสารได้ตลอด 24 ชั่วโมง ผ่านทางเว็บไซต์ www.thailandpost.co.th แอพลิเคชั่น Track&amp;Trace และ THP Contact Center 1545 ได้อีกด้วย ซึ่งไปรษณีย์ไทยเชื่อมั่นว่า ศักยภาพของเครือข่ายที่ครอบคลุมและแข็งแกร่ง จะสามารถเป็นส่วนหนึ่งในการผลักดันให้ผู้ประกอบการธุรกิจไทยเติบโตอย่างยั่งยืน